
AMCAN(ION)

· Datblygu gwybodaeth, dealltwriaeth a sgiliau manwl yn ymwneud â methodolegau ymchwil cymdeithasol a dulliau ymchwil priodol i ymchwilio gydag ac ar gyfer plant ifanc, plant, pobl ifanc, oedolion a grwpiau sydd mewn perygl o gael eu hallgau ac o fewn lleoliadau cymunedol neu gyd-destunau addysgol ehangach. 

DEILLIANNAU DYSGU

Ar ôl cwblhau’r modwl hwn yn llwyddiannus, dylai’r myfyriwr allu dangos y gallu i:
· werthuso’n feirniadol natur cysyniadau athronyddol mewn ymchwil ansoddol a sut maent yn wahanol i gysyniadau ymchwil meintiol; 
· ymgymryd â dadansoddi beirniadol a gwerthuso methodoleg ymchwil, gan nodi oblygiadau ar gyfer arfer a/neu eu cymwysiadau mewn polisïau a chyd-destunau;
· adfyfyrio’n feirniadol ar y fframweithiau moesegol a’r oblygiadau cyfreithiol cymhleth sydd wrth wraidd pob ymchwil, a dadansoddi oblygiadau moesegol penodol ymchwil ar gyfer a gyda phlant ifanc, plant, pobl ifanc, oedolion a grwpiau sydd mewn perygl o gael eu hallgau, o fewn lleoliadau cymunedol neu gyd-destunau addysgol ehangach;
· ystyried ar lefel uwch rôl adfyfyrio o fewn y broses ymchwil; 
· cyflwyno eu gwaith yn briodol, oddi mewn i fframweithiau moesegol a fframweithiau ymchwil, gyda dealltwriaeth o ofynion meddwl yn feirniadol.

CYNNWYS DANGOSOL

· Gwerthusiad manwl o drafodaethau patrymol ynghylch methodolegau ansoddol, meintiol a chymysg. 
· Dadansoddiad o gynlluniau ymchwil o’r ddau draddodiad e.e. damcaniaeth seiliedig, ethnograffeg, ffenomenoleg, astudiaethau achos, ymchwil cyfranogol rhyddfreiniol, ymchwil drwy arolwg, ymchwil arbrofol ac ymchwil pragmatig.  
· Archwiliad o sut caiff ymchwil ei ddwyn ymlaen gan amrywiaeth o ddulliau y gellir eu rhannu, at ddibenion dosbarthu, yn ddulliau â phwyslais ansoddol a dulliau â phwyslais meintiol e.e. arsylwi cyfranogwyr yn ethnograffig, cyfweliadau, grwpiau ffocws, dulliau cyfranogol, arolygon a grwpiau rheolydd.  Ystyriaeth o ddulliau methodolegol cymysg.  
· Archwiliad dadansoddol o heriau darllen data ymchwil gwreiddiol; cynigir cyfleoedd i fyfyrwyr drafod a dadansoddi ymchwil gwreiddiol e.e. papurau ymchwil, erthyglau cylchgronau a adolygir gan gymheiriaid, a’u prosesau cynllunio’u hunain a llunio cwestiynau ymchwil.
· Archwiliad o bwyso a mesur ymchwil, yn cynnwys perchenogaeth, effaith a diben ymchwil.  Gwerthusiad o'r gwahaniaeth rhwng trafodaeth feirniadol a dealltwriaeth ddisgrifiadol o fewn gwaith academaidd a pholisi cymdeithasol.  
· Trafodir yn fanwl heriau moesol a moesegol ymchwil, yn enwedig ymchwil gyda phlant, pobl ifanc a’r rheini sy’n cael eu hallgau, a’u gosod o fewn fframweithiau cyfreithiol ac arfer da. Rhoddir ystyriaeth feirniadol i faterion moesegol a chyfreithiol yn ymwneud â chyfrinachedd, anhysbysrwydd, mynediad, twyll, cydsyniad gwybodus ac ati. Pwysleisir y gofyniad i gydymffurfio â chanllawiau swyddogol sefydliadau megis Cymdeithas Ymchwil Addysg Prydain / British Educational Research Association (BERA) a Chymdeithas Gymdeithasegol Prydain / British Sociological Association (BSA). Ystyrir gofynion cyfreithiol cyfredol o ran diogelu data a diogelu plant. 
· Archwiliad beirniadol o egwyddorion ac arferion mabwysiadu methodolegau ymchwil cyfranogol sy’n caniatáu i leisiau plant, pobl ifanc, y rheini sy’n cael eu hallgau a chymunedau  gael eu clywed yn y broses ymchwil.
· Archwiliad o ddulliau samplu, yn cynnwys samplau cyfle, hapsamplau a samplau haenedig. Gwerthusir dulliau samplu yn feirniadol o ran yr oblygiadau yn nhermau ymarferoldeb, triongliant, dilysrwydd a dibynadwyedd. Trafodir yn feirniadol fanteision ac anfanteision amrywiol ddulliau o gyflwyno data yn cynnwys canlyniadau meintiol ac ansoddol.
· Dadelfennu rôl yr ymchwilydd mewn perthynas â’r cyfranogwyr. Y berthynas grym rhwng yr ymchwilydd a’r gymuned a archwilir. Rhoddir sylw penodol i’r cysyniad o ‘berson fel cyfranogwr’ yn ogystal â ‘chlywed llais yr unigolyn’ ynghyd â’u cyfraniad at atgyrchedd. 
· Lleoli cysyniad ‘myfyrgarwch’ yn hanesyddol ac archwilio’n feirniadol ei ffurfiau a'i ddehongliadau posibl a’i werthoedd tanategol.  Ystyrir pedair epistemoleg danategol i arfer adfyfyriol: rhesymol-dechnegol; rhyddfreiniol-ddyneiddiol; ôl-fodernaidd-ddadelfennol; a ffenomenolegol-radical. Maent yn cynnig mynegiant o wahanol ffurfiau ar fyfyrgarwch. 

STRATEGAETH DYSGU AC ADDYSGU

Bydd darlithoedd yn cyflwyno’r myfyrwyr i’r cysyniadau, yr egwyddorion a’r arferion. Bydd tiwtorialau a seminarau yn cyflwyno enghreifftiau ymarferol a ddefnyddir i gefnogi cymhwyso, trafod a gwerthuso’n feirniadol y technegau a ddysgwyd. Yn ogystal, defnyddir astudiaethau achos i ddatblygu dealltwriaeth o’r technegau a’u cymhwyso. Darperir cymorth gan diwtoriaid modwl ar draws y Gyfadran Addysg a Chymunedau ar ffurf darlithoedd allweddol, pynciau trafod a darnau i’w darllen.  Cynhelir tiwtorialau unigol / grwpiau bach ar gyfer pob arbenigedd pwnc e.e. dwyieithrwydd ac amlieithrwydd, blynyddoedd cynnar, astudiaethau addysg, addysg, cydraddoldeb ac amrywiaeth, astudiaethau cymdeithasol a gwaith ieuenctid. 

	Math o weithgaredd
	Oriau
	Canran

	Dysgu ar yr amserlen
	30
	10%

	Dysgu annibynnol
	270
	90%

	Dysgu drwy leoliadau
	
	

	CYFANSWM
	300
	100%







ASESU

Elfen Asesu 1 - 50%

Aseiniad ysgrifenedig (4300 o eiriau)

Enghraifft o’r math o gwestiwn neu dasg y gellid ei defnyddio:
Ystyriwch a gwerthuso’n feirniadol baradeim a methodoleg ymchwil sy’n addas i’ch grŵp cleientiaid (e.e. gyda phlant ifanc neu blant neu bobl ifanc neu’r rheini sy’n cael eu hallgau, neu o fewn lleoliadau cymunedol neu gyd-destunau addysgol ehangach).  Dylai’ch cynnig ymchwil gynnwys y canlynol:
i) y dewis o ffocws a’i effaith bosibl ar arfer y myfyriwr ei hun, 
ii) rhesymwaith am y fethodoleg a ddilynir, 
iii) enghraifft o offeryn casglu data empirig ar gyfer maes ymchwil o’ch dewis; dylech gynnwys ffurflen gydsynio a llythyr cyflwyno, e.e. holiadur neu amserlen grwpiau ffocws neu amserlen cyfweliadau neu rywbeth cyfatebol, 
iv) ystyriaethau moesegol yn ymwneud â’ch ymchwil. 

Elfen Asesu 2 - 50%  

Cyflwyniad llafar (25 munud, yn cynnwys cwestiynau/trafodaeth)

Enghraifft o’r math o gwestiwn neu dasg y gellid ei defnyddio:
Paratowch a chyflwyno ffurflen foeseg berthnasol yn seiliedig ar y paradeim ymchwil a archwiliwyd yn Aseiniad 1. Byddwch yn trafod ac yn cyfiawnhau eich penderfyniad moesegol gyda thiwtor y modwl, gan wneud cysylltiadau â fframweithiau moesegol perthnasol a chefnogi eich pwyntiau â ffynonellau academaidd priodol.

Crynodeb o’r Asesiad
	Math o weithgaredd
	Canran

	Arholiad ysgrifenedig
	

	Gwaith cwrs
	50%

	Ymarferol
	50%

	CYFANSWM
	100%



ADDYSG AR GYFER DATBLYGU CYNALIADWY (ADC)

	Ydy'r modwl yn cyfrannu at ADC?
	Ydy


	
	

	Os ydy, rhowch fanylion yn gryno (dim mwy na 100 o eiriau): 

Mae’r modwl yn ystyried plant ifanc yn gyfranogwyr gweithredol mewn ymchwil; mae hyn yn cysylltu â’r cysyniad o ddinasyddiaeth fyd-eang a’r rhyngberthynas rhwng ymchwil ac arfer academaidd. Mae hyn yn gyson â Deddf Llesiant Cenedlaethau’r Dyfodol (Cymru) 2015 a chynllun strategol y Drindod Dewi Sant mewn perthynas â chynaliadwyedd.

